Пасля запісу хіта “Жаўраначка” на словы Ніла Гілевіча таямніца стала яўнай – спявачка Алеся выявілася роднай дачкой Анатоля Ярмоленкі. Ані сама маладзенькая салістка “Сяброў”, ані яе вядомы на ўвесь Саюз родзіч не тое, каб хацелі афішаваць гэты факт, але шыла ў меху не схаваеш. Яшчэ раз публіка моцна здзівіцца праз доўгія гады, калі дазнаецца, што насамрэч Алесю завуць Вольгай. Што да “Жаўраначкі”, то гэтая песня застанецца візітоўкай Алесі. Яе не падмяняць ані трэш-поп “Я люблю нанайца”, ані “Птицы мое, птицы”, умомант перайменаваныя народам у “Цыцы мае, цыцы”, ані “По телеканалам” з дзічайшым радком “и в косметичке первобытнообщинный строй”.